b"\n_START_ARTICLE_\nGeorge Paget Thomson\n_START_SECTION_\nBiografia\n_START_PARAGRAPH_\nNascut el 3 de maig de 1892 a la ciutat anglesa de Cambridge, fou fill del tamb\xc3\xa9 f\xc3\xadsic Joseph John Thomson, Premi Nobel de F\xc3\xadsica de l'any 1906 pels seus treballs sobre la conducci\xc3\xb3 de l'electricitat a trav\xc3\xa9s dels gasos, i considerat el descobridor de l'electr\xc3\xb3._NEWLINE_Va estudiar i graduar-se en f\xc3\xadsica al Trinity College de la Universitat de Cambridge, impartint entre 1922 i 1930 classes de filosofia natural a la Universitat d'Aberdeen. El 1930, va obtenir la c\xc3\xa0tedra de f\xc3\xadsica al Col\xc2\xb7legi Imperial de Ci\xc3\xa8ncies i Tecnologia de la Universitat de Londres, on va romandre fins a l'any 1952. Des d'aquest any i fins al 1962, fou rector del Corpus Christi College de la Universitat de Cambridge. _NEWLINE_L'any 1943 va ser nomenat sir i el 1946 va ocupar l'assessoria de la delegaci\xc3\xb3 brit\xc3\xa0nica al Consell de Seguretat de les Nacions Unides i de la Comissi\xc3\xb3 de l'Energia At\xc3\xb2mica. Paget Thomson mor\xc3\xad el 10 de setembre de 1975 a la ciutat de Cambridge.\n_START_SECTION_\nRecerca cient\xc3\xadfica\n_START_PARAGRAPH_\nEl 1937 li va ser atorgat el Premi Nobel de F\xc3\xadsica, que va compartir amb el f\xc3\xadsic nord-americ\xc3\xa0 Clinton Joseph Davisson, pel seu treball relatiu a la difracci\xc3\xb3 d'electrons en cristalls i la demostraci\xc3\xb3 de les seves propietats ondulat\xc3\xb2ries. Ambd\xc3\xb3s f\xc3\xadsics arribaren a la mateixa conclusi\xc3\xb3 en els seus treballs, per\xc3\xb2 d'una manera independent, demostrant les prediccions del f\xc3\xadsic franc\xc3\xa8s Louis-Victor de Broglie._NEWLINE_En els \xc3\xbaltims anys de la d\xc3\xa8cada dels 30 i durant la Segona Guerra mundial es va especialitzar en f\xc3\xadsica nuclear, concentrant-se en l'estudi de les aplicacions pr\xc3\xa0ctiques militars de l'energia nuclear. En l'\xc3\xbaltima part de la seva vida, va continuar els seus treballs a l'entorn d'aquest tipus d'energia, per\xc3\xb2 tamb\xc3\xa9 va escriure treballs sobre aerodin\xc3\xa0mica i sobre el valor de la ci\xc3\xa8ncia en la societat. _NEWLINE_Entre 1937 i 1941, va assessorar al ministeri de l'Aire en mat\xc3\xa8ria d'aeron\xc3\xa0utica, i en mat\xc3\xa8ria cient\xc3\xadfica en general entre 1943 i 1944."